De to pædagogstuderende Mads Skov og Susan Poulsen fik sig noget af en overraskelse, da de trådte ind ad døren til Lille Vildmosecentret søndag formiddag. Begge havde lidt svært ved at finde en grimasse, der passede. For de havde ikke regnet med at få stukket blomster, champagne og diverse gaver i hånden ved indgangen. Hvad var årsagen så til den store fejring? Jo, de to studerende fra Thy var såmænd henholdsvis gæst nummer en million - og gæst nummer en million og en. - Det er da fantastisk, at en studietur kan ende sådan her, lød den umiddelbare reaktion fra Susan Poulsen. Video: Her tager direktør Bo Gregersen fusen på de to gæster Foruden blomster og champagne overrakte Lille Vildmosecentrets direktør, Bo Gregersen, de to studerende et guldkort, som giver dem begge adgang til den nordjyske turistattraktion til evig tid. Desuden modtog de også et gavekort til stedets restaurant. De to studerende var lidt paffe, men fik alligevel fremstammet, at de har i sinde at udnytte gaverne. -  Jeg tænker, at det (livslange årskort, red.) skal bruges rigtig meget. Området er megafedt. Det er så flot heroppe og lidt anderledes end Thys natur, sagde Susan Poulsen. Lille Vildmosecentret åbnede i 2006, hvilket betyder, at der i gennemsnit har været mere end 60.000 gæster årligt. Dog regner Bo Gregersen ikke med, at der går lige så lang tid, før stedet når op på to millioner gæster. - Da vi åbnede, var der ikke mange, der kendte til os. De første år havde vi ikke ret mange gæster. Danskerne er blevet mere og mere interesserede i natur, så jeg tror ikke, at der går 16 år, før vi rammer to millioner gæster, lød det fra direktøren.

Referat:
To studerende fik en noget usædvanlig velkomst, da de tirsdag besøgte Lille Vildmosecentret.